ועדת הכספים, כנסת 18, פרוטוקול מספר 932, 2011-12-20 10:50

משה גפני: אני פותח את ישיבת ועדת הכספים.

משה גפני: על סדר היום הצעת חוק המים (תיקון – פיקוח על תעריפי מים), התש"ע-2009.

משה גפני: זאת הצעת החוק של ועדת הכספים על פיקוח על תעריפי המים.

משה גפני: אני רוצה לומר לוועדה שאנחנו קבענו כמה דיונים על הנושא הזה של המים.

משה גפני: ביקשו ממני לא להביא את זה להצבעה במליאת הכנסת.

משה גפני: אני לא אפתח דיון על הנושא עכשיו.

משה גפני: אני תכף אומר מה קרה בינתיים.

רוחמה אברהם-בלילא: בינתיים אני הצטרפתי.

משה גפני: כן.

משה גפני: אני הבאתי את זה אחרי שבועיים כשלא קיבלתי הצעות ממשרד האוצר.

משה גפני: בדיון שקיימנו כאן היה מדובר על כך שהם יביאו הצעות.

משה גפני: לא הבאתי את זה להצבעה מרצוני מכיוון שביקשתי שיביאו הצעות.

משה גפני: ההצעות שהביאו עד היום היו הצעות לא טובות.

משה גפני: למשל, הנושא של הנכים, הם מוכנים ללכת על החקיקה הזאת אבל לפי ההצעה שלהם זה ירד מצרכני המים האחרים.

רוחמה אברהם-בלילא: הממשלה מכניסה מכיס אחד ומוציאה מהכיס השני.

משה גפני: בדיוק.

משה גפני: קיבלתי את המכתב שלך ואני מודה לך על כך שאתה נעתר לבקשתנו לעשות חוק אבל תביאו כסף.

משה גפני: אתם לא תיקחו כסף מצרכני המים שהם משלמים בלאו הכי פי שניים ופי שלוש ואולי אפילו יותר מזה.

משה גפני: לקחת מהם עכשיו כדי לממן את המחיר.

משה גפני: לא יקום, לא יהיה ואין על מה לדבר.

משה גפני: זה לא יהיה.

משה גפני: נכון שאני לא למדתי את הליבה, אבל אני יודע לעשות חשבון שבמקום מאה שקלים משלמים 300 שקלים ועכשיו ישלמו גם 300 ומשהו שקלים כדי לממן את הנכים.

משה גפני: עם כל הכבוד.

משה גפני: יש גבול כמה אפשר לבזות אותי.

משה גפני: דיבר אתי אתמול גל הרשקוביץ, הממונה על התקציבים.

משה גפני: הוא התקשר אלי אתמול בלילה.

משה גפני: הוא אמר לי שהוא מבקש ממני בקשה אישית, והוא לא ביקש ממני מאז שהוא נכנס לתפקיד בקשה אישית כלשהי.

משה גפני: אני התכוונתי להביא את זה להצבעה.

משה גפני: באמת אני נעלבתי מההתנהגות הזאת.

משה גפני: אני לא מדבר לשון הרע בחודש כסלו ולכן אני לא אומר את השמות.

אלכסנדר קושניר: אני מניח שאני הייתי הכי קונסטרוקטיבי ומה שאני יכול לעשות, נעניתי.

משה גפני: כן.

משה גפני: אתה שלחת מכתב אבל עם המכתב הזה אני לא יכול ללכת למכולת.

משה גפני: אתה כותב לי באמת בנימוס ומכתב מנוסח מאוד יפה אבל אין לי מה לעשות אתו מכיוון שמה זה אתה מוכן ללכת לחקיקה?

משה גפני: מאיפה יבוא הכסף?

אלכסנדר קושניר: אני יודע לסגור את זה במסגרת התעריפים.

אלכסנדר קושניר: אני עדכנתי אותך.

משה גפני: כלומר, אני ואתה נשלם כדי לממן את הנכים.

אלכסנדר קושניר: ביקשת פתרון וזה הדבר היחידי שאני יכול להציע מכיוון שזה במגרש המשחקים שלי.

משה גפני: הבנתי, אבל במגרש המשחקים שלך אני לא משחק.

אלכסנדר קושניר: בזה אני כבר לא מתערב.

משה גפני: אורי, אני לא פותח דיון.

משה גפני: אני אמרתי את הדברים האלה, גם את מה שדיברנו אתמול.

משה גפני: אורי עוסק בעניין הזה.

משה גפני: הוא ואמנון כהן עמדו בראש הצוות שעסק בנושא של המים.

משה גפני: אמרתי שאנחנו לא מוכנים בשום פנים ואופן שייקחו את הכסף מהצרכנים הרגילים אחרי שהעלינו להם.

משה גפני: אנחנו לא העלינו והאמת היא שהממשלה הקודמת עשתה את זה.

משה גפני: זה לא אנחנו עשינו.

רוחמה אברהם-בלילא: מזל שיש את מי להאשים.

משה גפני: אני לא מאשים.

רוחמה אברהם-בלילא: אז בוא נתקן את זה עכשיו.

משה גפני: הממשלה הקודמת עשתה דברים טובים.

משה גפני: היא למשל עשתה את החוק של הישיבות הקטנות מה שהליכוד בחיים לא יעשה.

משה גפני: אתם עשיתם.

משה גפני: יש לי הכרת הטוב אליכם.

שי חרמש: אתמול מעל בימת הכנסת גלעד ארדן תקף אותנו על כך ולא באת להגן עלינו.

משה גפני: אני לא ידעתי.

משה גפני: אם הייתי יודע, הייתי בא.

משה גפני: אחרי כן אורי אמר לי ואני מצטער שלא באתי.

שי חרמש: אני ייצגתי אותך.

משה גפני: כל הכבוד.

משה גפני: זאת לא פעם ראשונה.

משה גפני: גם בתע"ש ייצגת אותי.

שי חרמש: אני בכלל מייצג אותך.

משה גפני: לא בכלל.

משה גפני: בהדרת נשים אתה גם מייצג אותי?

שי חרמש: לא, אבל אני שר את שירת דבורה.

משה גפני: רבותיי, דיבר אתי אתמול גל הרשקוביץ והוא ביקש בקשה אישית.

רוחמה אברהם-בלילא: ואתה מאשר לו את הבקשה האישית?

משה גפני: אני מבקש לאשר לו את הבקשה הזאת.

משה גפני: הוא אמר שהוא רוצה לבוא אלי ולהציע הצעות.

משה גפני: אני לא מסכים בשום פנים ואופן שתהיינה הצעות שיעלו את תעריפי המים.

משה גפני: אם תהיינה הצעות שהאוצר יביא כסף מהבית, נביא את זה לוועדה.

משה גפני: אם לא, אני מביא את זה להצבעה.

משה גפני: אני מודיע את זה לגל הרשקוביץ.

רוחמה אברהם-בלילא: כמה זמן אתה נותן להם?

משה גפני: שבוע ימים.

רוחמה אברהם-בלילא: מקובל.

משה גפני: הוא אמר שהוא מוכן לבוא.

משה גפני: שירה, בתוך שבוע אני רוצה הצעה קונסטרוקטיבית.

משה גפני: תגידי לו שנעתרתי לבקשתו ושלא יבקש יותר בקשות אישיות כי מכאן ואילך המסלול הולך להיות ציבורי.

משה גפני: זאת הפעם הראשונה והאחרונה.

משה גפני: תודה רבה.